Suomalaisen RedLynx-studion tekemä ja Ubisoftin julkaisema Trials Fusion saa vihdon ja viimein verkossa pelattavan moninpelin. Tätä ennen Trials Fusionia on voinut pelata ainoastaan kolmen kaverinsa kanssa saman ruudun ääressä. Samalla moninpelaajien määrä nousee neljästä kahdeksaan. Monipeli tulee Trials Fusioniin maksuttoman päivityspaketin myötä loppuvuodesta.

Ehdottoman tervetullut uudistus verkkopeliin on se, että netissä muita vastaan kisaillessaan oma pyörä on aina ruudulla etummaisena. Tämä helpottaa pelaamista huomattavasti, sillä taaimmaisena ruudulla kisaillessaan oma pärräilijä sekoittuu joskus etummaisena ajavien taakse ikävällä tavalla.

Vaan hei RedLynx, missä viipyy ominaisuus, jossa moninpelikisan aikana heitetyistä volteista ja tempuista saa aikavähennyksiä maaliin päästyään?

Lähde: Ubisoftin blogi.